b'\n_START_ARTICLE_\nEro z onega sveta\n_START_SECTION_\nVsebina\n_START_PARAGRAPH_\nZgodba se odvija jeseni v majhni vasi nekje pod Dinaro.\n_START_SECTION_\nPrvo dejanje\n_START_PARAGRAPH_\nMarkovo posestvo._NEWLINE_Na posestvu bogatega kmeta Marka dekleta li\xc4\x8dkajo koruzo in prepevajo. Vsi so veseli, le gospodarjeva h\xc4\x8di Djula je oto\xc5\xbena, ker ji je nedavno umrla mati, ma\xc4\x8deha pa je ne mara. Djulin oto\xc5\xbeni glas prebudi Mi\xc4\x87a, mladeni\xc4\x8da, ki je spal na seniku in ki ga tod nih\xc4\x8de ne pozna. Prisluhne to\xc5\xbebi in petju in vtem nerodno pade med dekleta. Prestra\xc5\xa1ijo se ga, ker mislijo, da je padel z neba. Zato se tako naivnim dekletom tudi predstavi - jaz sem Ero z onega sveta. Za\xc4\x8dne jim tveziti o \xc5\xbeivljenju zgoraj in prena\xc5\xa1a pozdrave njihovih pokojnikov. Pripoved prekine Doma, ki je jezna, ker dekleta ne delajo. Mi\xc4\x87a jo pod pretvezo po\xc5\xa1lje nazaj v hi\xc5\xa1o, Djuli pa pove, da ga je njena pokojna mati izbrala in poslala za bodo\xc4\x8dega mo\xc5\xbea._NEWLINE_Ko se dogovarjata, kako bi o\xc4\x8deta Marka prepri\xc4\x8dala, da bi privolil v njuno poroko, pride o\xc4\x8de in pre\xc5\xbeene Mi\xc4\x87a, saj doma ne \xc5\xbeeli imeti opravka \xc5\xa1e s siroma\xc5\xa1nim zetom. Doma, do katere so tudi \xc5\xbee pri\xc5\xa1le novice o neznancu z onega sveta, po Markovem odhodu naleti na Mi\xc4\x87a in ga za\xc4\x8dne spra\xc5\xa1evati o svojem pokojnem mo\xc5\xbeu. Ko sli\xc5\xa1i iz Mi\xc4\x87inih ust, da se njen pokojni mo\xc5\xbe v nebesih prito\xc5\xbeuje, da v cerkvi nikoli ni\xc4\x8desar ne daruje za njegovo du\xc5\xa1o, hitro Mi\xc4\x87i izro\xc4\x8di nogavico s prihranki. Mi\xc4\x87a nato vesel odhiti s prizori\xc5\xa1\xc4\x8da. Marko, br\xc5\xbe ko sli\xc5\xa1i, kaj je storila Doma, zbere mo\xc5\xbee, ki se s konji odpravijo iskat Mi\xc4\x87a.\n_START_SECTION_\nDrugo dejanje\n_START_PARAGRAPH_\nV mlinu._NEWLINE_Mlinar Sima melje in prepeva, ko prihitijo \xc5\xbeenske mleti moko. Vsem \xc5\xbeeli ugoditi, tudi Domi, ki pa ho\xc4\x8de iti preko vrste. Med \xc5\xbeenskami se zato vname prepir, Djula miri ma\xc4\x8deho, le-ta pa se znese nad njo. Djula je \xc5\xbealostna, mlinar Sima jo pomiri, zato odide z drugimi dekleti iz mlina. Takoj za tem v mlin prihiti Mi\xc4\x87a, ki be\xc5\xbei pred zasledovalci. Zadihan se preoble\xc4\x8de v mlinarjevega pomo\xc4\x8dnika in preganjalcem pove, da je videl iskanega be\xc5\xbeati v planino. Konje zato pustijo pred mlinom in se pe\xc5\xa1 napotijo za Mi\xc4\x87em. V mlin se je ponovno vrnila Djula. Mi\xc4\x87a jo sedaj nagovori, naj zbe\xc5\xbei z njim na Markovem konju._NEWLINE_Zasledovalci se kmalu vrnejo nazaj, saj spoznajo, da jih je mlinarjev pomo\xc4\x8dnik grdo potegnil. Marko je seveda jezen nad mlinarjem Simo, \xc4\x8des da bi ga lahko opozoril, da je pomo\xc4\x8dnik iskani Mi\xc4\x87a. Mladi pastir\xc4\x8dek pa na koncu besnemu Marku pove, da je videl odhajajo\xc4\x8da Mi\xc4\x87a in Djulo, kako be\xc5\xbeita pro\xc4\x8d na njegovem konju.\n_START_SECTION_\nTretje dejanje\n_START_PARAGRAPH_\nNa va\xc5\xa1kem sejmu._NEWLINE_Va\xc5\xa1ki sejem, velika gne\xc4\x8da, vik in krik, vsi se veselijo. Tja prideta tudi Marko in Doma, ki pa se prepirata, ker ji mo\xc5\xbe ne da denarja, da bi kaj kupila. Doma zato besna odide. Mlinar Sima, ki je tudi tam, Marku pove, da je v resnici Djula od\xc5\xa1la z bogatim mladeni\xc4\x8dem iz sosednje vasi, kjer sedaj sre\xc4\x8dno \xc5\xbeivita. Mi\xc4\x87a namre\xc4\x8d ne \xc5\xbeeli stopiti pred bodo\xc4\x8dega tasta, dokler ga ta uradno ne povabi k sebi in sprejme v dru\xc5\xbeino. Marko, ki pogre\xc5\xa1a Djulo, skesan to kmalu stori. Mi\xc4\x87a in Djula, sve\xc4\x8dano oble\xc4\x8dena, prideta pred Marka. Va\xc5\xa1\xc4\x8dani ju radostno sprejmejo. Mi\xc4\x87a sedaj razlo\xc5\xbei Marku, da je po materinem nasvetu, preoble\xc4\x8den v siromaka, iskal \xc5\xbeeno. Kajti, katera bi ga vzljubila takega, bi mu bila dobra soproga. Zato je sedaj pripravljen vrniti konja in denar, zahteva pa o\xc4\x8detov blagoslov k poroki._NEWLINE_Marko mladima rad podeli svoj blagoslov, navdu\xc5\xa1enje se kon\xc4\x8da z velikim kolom.\n_START_SECTION_\nGlasbeni primer\n_START_PARAGRAPH_\nArija Era'